Oorsprong van koronavirus steeds ŉ raaisel  Die WGO se hoofkwartiere in Genéve. (Foto: Fabrice Coffrini/ AFP) Die Wêreldgesondheidsorganisasie (WGO) se afvaardiging na China wat die oorsprong van die koronavirus moes bepaal, het misluk. Die span het wel Dinsdag gesê die virus kom gewis nié uit ŉ laboratorium, soos Donald Trump, oudpresident van die VSA, beweer het nie. Kenners is oortuig dat die siekte wat tot dusver 2,2 miljoen sterftes wêreldwyd veroorsaak het, sy oorsprong by vlermuise het en deur ŉ ander soogdier na mense oorgedra kon word, maar kon dit nie bewys nie. Die ondersoekspan het ŉ maand in China deurgebring. Twee weke daarvan was in kwarantyn. Peter Ben Embarek, ŉ lid van die span WGO-kenners, sê die afwesigheid van vlermuise in die Wuhan-gebied beteken dit is onwaarskynlik dat die virus direk van vlermuise na mense oorgedra is. Die virus is die eerste keer in 2019 in Wuhan aangeteken. “Dit is heel waarskynlik deur ŉ spesie oorgedra wat as tussenganger opgetree het,” het hy gesê. Hy het ook China se bewerings dat daar geen groot uitbreking van Covid-19 voor Desember 2019 in China was nie, bevestig. Marion Koopmans, nóg ŉ lid van die WGO-span, sê rotte, hase of krimpvarkies kan moontlik vir die oordrag tussen vlermuise en mense verantwoordelik wees. “Dié moontlikheid kan verder ondersoek word.” Embarek sê dit is “uiters onwaarskynlik” dat die virus uit ŉ virologielaboratoruim in Wuhan “gelek” is, soos Trump aangevoer het. Liang Wannian, hoof van die Chinese ondersoekspan wat die WGO bygestaan het, sê die virus kan oor lang ente deur middel van koue produkte oorgedra word, wat daarop sinspeel dat die virus ingevoer is. Embarek het toegegee dat die virus in koue toestande kan oorleef, maar sê dit is onduidelik hoe dit dan na mense oorgedra kan word.